南山贈孫明復先生
作者：石介
朝代：宋

paragraphs: 我來南山興感悲，萬物紜紜宰者誰。
衆材叢卑無奇姿，直轅曲輪皆所宜。
大木磊磊節幹奇，撐巖拄谷無處施。
我願天子脩明堂，坐朝諸侯會四夷。
柱要十圍棟百尺，日責匠石搜訪之。
千人用斧萬人拽，大根斫斷山崩欹。
五州追牛十縣丁，載送上都天子怡。
輪般駭汗工倕走，有目未省曾觀窺。
黄帝合宮堯衢室，周制九筵虞總期。
聽政朝夕有攸處，闔門左右咸以時。
天子拱手四輔立，坐致四海爲雍熙。
不用直棄用即大，短轅曲輪爾胡爲。